b'\n_START_ARTICLE_\nGuido Deiro\n_START_SECTION_\nTausta\n_START_PARAGRAPH_\nGuido Deiro syntyi Salto Canavesessa Piemonten alueella. Deiron perhe oli v\xc3\xa4h\xc3\xa4varaista aristokraattista sukua, joka kasvatti elannokseen karjaa, tuotti viini\xc3\xa4 ja hedelmi\xc3\xa4 pienell\xc3\xa4 maatilallaan sek\xc3\xa4 piti kauppaa, jossa myytiin tilan tuotteita. Aluetta kutsuttiin nimell\xc3\xa4 Deiro, ja Guido peri vanhimpana poikana is\xc3\xa4lt\xc3\xa4\xc3\xa4n suvussa jo 1400-luvulta saakka olleen kreivin arvonimen. Is\xc3\xa4 Carloa on kuvattu tyranniksi, joka hallitsi perhett\xc3\xa4\xc3\xa4n rautaisella otteella._NEWLINE_Frederico-set\xc3\xa4 osti yhdeks\xc3\xa4nvuotiaalle Guidolle ensimm\xc3\xa4isen 9-\xc3\xa4\xc3\xa4nisen harmonikan, jossa oli kaksi basso\xc3\xa4\xc3\xa4nt\xc3\xa4, huomattuaan t\xc3\xa4m\xc3\xa4n lahjakkaaksi ja musikaaliseksi okariinan soittajaksi. Guidon kielt\xc3\xa4ydytty\xc3\xa4 kerran soittamasta sed\xc3\xa4lleen t\xc3\xa4m\xc3\xa4 kuitenkin vihanpuuskassaan s\xc3\xa4rki antamansa soittimen. Carlo-is\xc3\xa4 osti tapauksen j\xc3\xa4lkeen Guidolle paremman kaksirivisen diatonisen harmonikan, jossa oli kahdeksan basso\xc3\xa4\xc3\xa4nt\xc3\xa4. Guidon piti houkutella v\xc3\xa4ke\xc3\xa4 is\xc3\xa4n kauppaan soittamalla kadulla kaupan oven ulkopuolella, ja saadut tulot piti jakaa is\xc3\xa4n kanssa. Carlo-is\xc3\xa4n uhattua naittaa poikansa j\xc3\xa4rjestettyyn avioliittoon t\xc3\xa4m\xc3\xa4 karkasi kotoa kohti pohjoista ja alkoi ty\xc3\xb6skennell\xc3\xa4 Simplonin tunnelity\xc3\xb6maalla k\xc3\xa4rrynkuljettajana. My\xc3\xb6hemmin h\xc3\xa4n ty\xc3\xb6skenteli rautakaivoksilla Saksalle siihen aikaan kuuluneessa Metziss\xc3\xa4 ja s\xc3\xa4\xc3\xa4sti m\xc3\xa4\xc3\xa4r\xc3\xa4tietoisesti rahaa oman harmonikan hankintaa varten.\n_START_SECTION_\nAmmattimuusikoksi\n_START_PARAGRAPH_\nGuido Deiro alkoi soittaa kolmirivist\xc3\xa4 n\xc3\xa4pp\xc3\xa4inharmonikkaa ammattimaisesti vuonna 1903 Metzin tavernoissa. H\xc3\xa4n oli veljeksist\xc3\xa4 ensimm\xc3\xa4inen, joka aloitti t\xc3\xa4ysiaikaisen musiikkiammattilaisen uran. _NEWLINE_Palveltuaan jonkin aikaa Italian armeijassa Deiro alkoi ottaa tunteja Giovanni Gagliardi -nimiselt\xc3\xa4 pianistilta ja harmonikansoittajalta. Taitojensa kehittyess\xc3\xa4 h\xc3\xa4n onnistui luomaan hyv\xc3\xa4t suhteet Ranco Vercelli -harmonikanvalmistajaan. H\xc3\xa4n esiintyi laajalti Saksassa, Sveitsiss\xc3\xa4 ja Italiassa k\xc3\xa4ytt\xc3\xa4en yhti\xc3\xb6n soittimia. Guido Deiro tutustui kiertueillaan my\xc3\xb6s pianoharmonikkaan ja sai Rancon valmistamaan sellaisen instrumentin h\xc3\xa4nt\xc3\xa4 varten vuonna 1905. Kolmirivisen harmonikkansa h\xc3\xa4n lahjoitti veljelleen Pietrolle.\n_START_SECTION_\nPianoharmonikka saapuu Yhdysvaltojen l\xc3\xa4nsirannikolle\n_START_PARAGRAPH_\nPietro Deiro muutti Yhdysvaltoihin vuonna 1907 Cle Elumin kaivoskaupunkiin Washingtonin osavaltioon. Vuonna 1908 tuolloin 22-vuotias Guido l\xc3\xa4hti my\xc3\xb6s Yhdysvaltoihin, er\xc3\xa4iden l\xc3\xa4hteiden mukaan Ranco Vercelli -yhti\xc3\xb6n kannustamana, jotta h\xc3\xa4n esittelisi harmonikkamerkki\xc3\xa4 Seattlen Alaskan-Yukon-Pacific Exposition -messuilla 1909. Guido Deiro saapui Seattleen syksyll\xc3\xa4 1908. Tarina Rancon roolista h\xc3\xa4nen muutossaan lienee asiaa tutkineen Henry Doktorskin mukaan ylikorostettu, koska h\xc3\xa4nell\xc3\xa4 ei ollut oman instrumenttinsa lis\xc3\xa4ksi mukanaan muita harmonikkoja myyt\xc3\xa4v\xc3\xa4ksi. Doktorski arveleekin h\xc3\xa4nen muuttaneen yksinkertaisesti edist\xc3\xa4\xc3\xa4kseen omaa taiteilijanuraansa luvatuksi maaksi koetussa Yhdysvalloissa. Guido Deiron pojan mukaan puolestaan h\xc3\xa4nell\xc3\xa4 oli kuitenkin ollut maahan saapuessaan mukana useita instrumentteja, joista yksi oli t\xc3\xa4ytynyt l\xc3\xa4hett\xc3\xa4\xc3\xa4 korjattavaksi San Franciscoon sen vaurioiduttua kuljetuksessa. Joka tapauksessa Deiro tarvitsi t\xc3\xb6it\xc3\xa4 v\xc3\xa4litt\xc3\xb6m\xc3\xa4sti, koska maailmann\xc3\xa4yttelyyn oli viel\xc3\xa4 kahdeksan kuukautta aikaa. H\xc3\xa4n saikin kiinnityksen Jackson Saloonista kahdeksantoista dollarin viikkopalkalla. H\xc3\xa4nen nuorempi veljens\xc3\xa4 Pietro oli aiemmin saanut kiinnityksen saluunanomistajan toiseen ravintolaan kaupungissa samaan hintaan. Guido Deiro kertoi my\xc3\xb6s opettaneensa noihin aikoihin velje\xc3\xa4\xc3\xa4n soittamaan pianoharmonikkaa. Pietro Deiro k\xc3\xa4ytti Seattlen aikoina ravintolaesiintymisiss\xc3\xa4\xc3\xa4n viel\xc3\xa4 kolmirivist\xc3\xa4 n\xc3\xa4pp\xc3\xa4inharmonikkaansa._NEWLINE_Helmikuussa 1909 Guido Deiro piti Guerrinin harmonikkatehtaan pihalla San Franciscossa ulkoilmakonsertin, jota pidet\xc3\xa4\xc3\xa4n monissa l\xc3\xa4hteiss\xc3\xa4 ensimm\xc3\xa4isen\xc3\xa4 julkisena pianoharmonikkakonserttina Yhdysvalloissa. Deiro oli joutunut l\xc3\xa4hett\xc3\xa4m\xc3\xa4\xc3\xa4n instrumenttinsa Guerrinille huoltoon sen vaurioiduttua kuljetuksessa ja h\xc3\xa4n soitti konsertin saatuaan soittimensa kunnostettuna tehtaalta. Deiron pojan mukaan Guido oli kuitenkin l\xc3\xa4hett\xc3\xa4nyt veljens\xc3\xa4 Pietron Seattlesta San Franciscoon viikkoa ennen kokeilemaan, oliko harmonikka tullut kuntoon. Guidon t\xc3\xa4ytyi pysytell\xc3\xa4 Seattlessa hoitamassa sovitut esiintymisens\xc3\xa4. T\xc3\xa4ss\xc3\xa4 yhteydess\xc3\xa4 Pietro Deiro oli esiintynyt kyseisell\xc3\xa4 pianoharmonikalla er\xc3\xa4\xc3\xa4ss\xc3\xa4 pieness\xc3\xa4 teatterissa North Beachilla, mihin puolestaan er\xc3\xa4\xc3\xa4t l\xc3\xa4hteet viittaavat "Yhdysvaltojen ensimm\xc3\xa4isen\xc3\xa4 pianoharmonikkakonserttina". Guido Deiro oli kuitenkin k\xc3\xa4ytt\xc3\xa4nyt pianoharmonikkaansa kuukausikaupalla jo Seattlen ravintolaesiintymisiss\xc3\xa4\xc3\xa4n. Pietro Deiroa on siten joissakin l\xc3\xa4hteiss\xc3\xa4 pidetty ensimm\xc3\xa4isen\xc3\xa4 San Franciscossa esiintyneen\xc3\xa4 pianoharmonikansoittajana, Guidoa puolestaan koko Yhdysvaltojen ensimm\xc3\xa4isen\xc3\xa4 pianoharmonikkataiteilijana Seattlen esiintymistens\xc3\xa4 pohjalta. (Biaggio Quattrociocchen kertoman mukaan tosin G. Bartoli -niminen italialaissiirtolainen oli avannut pianoharmonikkakoulun Chicagossa jo vuonna 1904 tai 1905 - joka tapauksessa valokuvadokumenttien pohjalta viimeist\xc3\xa4\xc3\xa4n vuonna 1907.)_NEWLINE_Vuoden 1910 alkupuolella Guido Deiro alkoi tehd\xc3\xa4 yhteisty\xc3\xb6t\xc3\xa4 Porcini-nimisen laulajan kanssa San Franciscossa. H\xc3\xa4nen Pietro-veljens\xc3\xa4 oli toiminut aiemmin Porcinin s\xc3\xa4est\xc3\xa4j\xc3\xa4n\xc3\xa4, mutta palasi s\xc3\xa4est\xc3\xa4j\xc3\xa4vaihdoksen j\xc3\xa4lkeen Seattleen. Porcini ja Guido Deiro esiintyiv\xc3\xa4t nimell\xc3\xa4 The Milano Duo eri puolilla Kaliforniaa. Saman vuoden toukokuussa Orpheum Vaudeville Circuit -teatteriryhm\xc3\xa4n agentti v\xc3\xa4rv\xc3\xa4si Deiron kiertueelle Salt Lake Cityyn, Spokaneen ja Seattleen. Kes\xc3\xa4kuun 15. samana vuonna h\xc3\xa4n piti vaudeville-soolokonsertin American Theatressa San Franciscossa. Konsertti otsikoitiin nimell\xc3\xa4 "Deiro: American Premier Piano-Accordionist", ja se oli Deiron omien muistelmien mukaan ensimm\xc3\xa4inen kerta, kun pianoharmonikka-sanaa k\xc3\xa4ytettiin julkisesti Yhdysvalloissa.\n_START_SECTION_\nVaudeville-kiertuet\xc3\xa4hti ja s\xc3\xa4velt\xc3\xa4j\xc3\xa4\n_START_PARAGRAPH_\nGuido Deirosta tuli v\xc3\xa4litt\xc3\xb6m\xc3\xa4sti sensaatio, mihin vaikuttivat Henry Doktorskin mukaan h\xc3\xa4nen hymyns\xc3\xa4, komea esiintymistyylins\xc3\xa4 sek\xc3\xa4 taiteellinen ja virtuoosimainen musikaalisuus siihen saakka suhteellisen tuntemattomalla instrumentilla. Vuonna 1911 Guido Deiro teki ensilevytyksens\xc3\xa4 Columbia-yhti\xc3\xb6lle, mik\xc3\xa4 teki h\xc3\xa4nest\xc3\xa4 ensimm\xc3\xa4isen pianoharmonikalla levytt\xc3\xa4neen artistin. Samana vuonna syntyi my\xc3\xb6s h\xc3\xa4nen tunnetuin s\xc3\xa4vellyksens\xc3\xa4 Kismet, josta tuli Broadway-musikaalin teema ja jota k\xc3\xa4ytettiin kahdessa Hollywood-elokuvassa. Vuonna 1913 Guido Deiro esiintyi vaudeville-alan t\xc3\xa4rkeimp\xc3\xa4n\xc3\xa4 estradina pidetyss\xc3\xa4 New Yorkin Palace-teatterissa. Lehdet kutsuivat h\xc3\xa4nt\xc3\xa4 "ensimm\xc3\xa4iseksi New Yorkin Palacessa esiintyv\xc3\xa4ksi pianoharmonikansoittajaksi". H\xc3\xa4nest\xc3\xa4 tuli vaudeville-alan parhaiten palkattu harmonikansoittaja, kenties parhaiten palkattu muusikko, 1910-luvulla 600\xc2\xa0dollarin viikkoansioillaan, joka oli tuona aikana huikea rahasumma._NEWLINE_Kev\xc3\xa4\xc3\xa4ll\xc3\xa4 1922 h\xc3\xa4nest\xc3\xa4 tuli ensimm\xc3\xa4inen radiossa esiintynyt pianoharmonikansoittaja 8MK-radiol\xc3\xa4hetyksess\xc3\xa4 Detroitissa, ja vuonna 1928 valmistui Warner-yhti\xc3\xb6n tuottama kuusiminuuttinen Vitaphone-\xc3\xa4\xc3\xa4nielokuva Guido Deiro - The World\'s Foremost Piano-Accordionist. Kyseisess\xc3\xa4 elokuvassa Deiro esitt\xc3\xa4\xc3\xa4 kaksi harmonikkasooloa: Romeo and Juliet ja Drigo\'s Serenade. H\xc3\xa4n esiintyi my\xc3\xb6s harmonikansoittajana sivuosissa useissa elokuvissa, kuten musikaalissa Shine on Harvest moon ja Carole Lombard-komediassa The Other Man._NEWLINE_Vuosina 1928 ja 1929 Guido Deiro teki kaksi laajaa maailmankiertuetta. Kes\xc3\xa4ll\xc3\xa4 1928 h\xc3\xa4n konsertoi useissa kaupungeissa Australiassa, miss\xc3\xa4 h\xc3\xa4n teki my\xc3\xb6s uransa viimeiset levytykset. Paluumatkalla Yhdysvaltoihin h\xc3\xa4n konsertoi Uudessa-Seelannissa, Samoalla, Fid\xc5\xbeisaarilla ja Havaijilla. Seuraavana vuonna h\xc3\xa4n konsertoi laajalti Englannissa, Manner-Euroopassa ja L\xc3\xa4hi-id\xc3\xa4ss\xc3\xa4. H\xc3\xa4n esiintyi muun muassa Lontoon Palladiumilla. Viimeiselt\xc3\xa4 maailmankiertueeltaan h\xc3\xa4n palasi Yhdysvaltoihin vasta vuonna 1930._NEWLINE_Guido Deirolta puuttui muodollinen musiikkikoulutus, mink\xc3\xa4 johdosta h\xc3\xa4nen tulkintansa saattoivat erota paljonkin nuottikuvasta. H\xc3\xa4nen tulkintakykyns\xc3\xa4 oli kuitenkin ainutlaatuinen ja korvasi mahdolliset puutteet musiikin teoriassa. Anthony Galla-Rinin mukaan Deiro sai yksinkertaisenkin melodian kuulostamaan \xc3\xa4\xc3\xa4rimm\xc3\xa4isen inspiroituneelta: "H\xc3\xa4nell\xc3\xa4 oli miljoonan dollarin kosketus!"\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nGuido Deiro oli naimisissa nelj\xc3\xa4sti. H\xc3\xa4net tunnettiin taipumuksistaan joutua hankaluuksiin naissuhteissaan, ja ensimm\xc3\xa4inen avioliitto 17-vuotiaan Julia Tatron kanssa vuonna 1913 solmittiinkin painostuksen alla: Tatro uhkasi haastaa Deiron oikeuteen raiskauksesta, ellei t\xc3\xa4m\xc3\xa4 avioituisi h\xc3\xa4nen kanssaan. My\xc3\xb6hemmin Deiro pid\xc3\xa4tettiin Chicagon Palace-teatterissa etsint\xc3\xa4kuulutettuna maksamattomista elatusmaksuista. _NEWLINE_Toisen avioliittonsa h\xc3\xa4n solmi vuonna 1914 nuoren vaudeville-t\xc3\xa4hden ja seksisymbolin Mae Westin kanssa. West ei koskaan julkistanut avioliittoaan Deiron kanssa, mik\xc3\xa4 johtui mahdollisesti Westin aiempaan avioliittoon liittyneist\xc3\xa4 ep\xc3\xa4selvyyksist\xc3\xa4. Westin mukaan h\xc3\xa4nen vanhempansa eiv\xc3\xa4t my\xc3\xb6sk\xc3\xa4\xc3\xa4n katsoneet kovin suopeasti h\xc3\xa4nen suhdettaan mustasukkaiseen ja kiivasluonteiseen italialaismieheen ja olisivat siksi ylipuhuneet Maen ottamaan et\xc3\xa4isyytt\xc3\xa4 Deiroon. Deiron mukaan puolestaan West olisi ottanut h\xc3\xa4nelt\xc3\xa4 salaa abortin vuonna 1916. Abortista toipuminen oli kest\xc3\xa4nyt kuukausia, ja saatuaan asian selville Deiro oli suruissaan et\xc3\xa4\xc3\xa4ntynyt henkisesti puolisostaan. Pariskunnan v\xc3\xa4lit kylmeniv\xc3\xa4t 1917, ja aviero sai lainvoiman 1920._NEWLINE_Muut avioliitot olivat Ruby Langin (1920\xe2\x80\x931927) ja Yvonne Teresa Le Baron de Forrestin (1937\xe2\x80\x931941) kanssa. Avioliitoista viimeisen aikana syntyi Guido Deiron ainoa lapsi Guido Roberto Deiro (18. helmikuuta 1938) Nevadan Renossa. Pariskunta meni naimisiin Renossa ja muutti sinne, koska de Forrest oli tullut raskaaksi 16-vuotiaana eik\xc3\xa4 saanut Kalifornian lakien mukaan menn\xc3\xa4 viel\xc3\xa4 naimisiin siell\xc3\xa4. Avioliittojensa ohella Guido Deiro tunnettiin muutoinkin varsin aktiivisena naistenmiehen\xc3\xa4._NEWLINE_1930-luvulla Guido Deiron v\xc3\xa4lit nuorempaan Pietro-veljeen viileniv\xc3\xa4t Pietron nimetty\xc3\xa4 julkaisuissaan itsens\xc3\xa4 ensimm\xc3\xa4iseksi pianoharmonikansoittajaksi Yhdysvalloissa ja unohdettua useimmiten mainita Guidon merkityksen asian alkuvaiheissa. El\xc3\xa4m\xc3\xa4ns\xc3\xa4 loppupuolella veljekset kuitenkin sopivat riitansa tavatessaan syksyll\xc3\xa4 1947 Hollywoodissa. Guidon pojan muistelmien mukaan h\xc3\xa4nen is\xc3\xa4ns\xc3\xa4 harmitteli kuitenkin kuolemaansa saakka Pietro-veljen historian uudelleentulkintoja. Guidon kuollessa 1950 Pietro Deiro oli tullut veljeksist\xc3\xa4 menestyneemm\xc3\xa4ksi ja tunnetummaksi. Pietrosta k\xc3\xa4ytettiin lis\xc3\xa4nime\xc3\xa4 "The Daddy of the Accordion", ja h\xc3\xa4n julisti jopa keksineens\xc3\xa4 pianoharmonikan.\n_START_SECTION_\nLoppuvuodet\n_START_PARAGRAPH_\nVaudevillen suosio alkoi laskea 1920-luvun lopulla radion ja elokuvan vallatessa alaa. Vuoden 1929 p\xc3\xb6rssiromahdus oli niin ik\xc3\xa4\xc3\xa4n kova isku viihdeteollisuudelle. Kiertueiden ehtyess\xc3\xa4 Guido Deiro asettui San Franciscoon, josta k\xc3\xa4sin h\xc3\xa4n avasi ketjun harmonikkakouluja pohjois-Kaliforniaan, Nevadaan, Oregoniin ja Washingtonin osavaltioon. Enimmill\xc3\xa4\xc3\xa4n h\xc3\xa4nen nimiss\xc3\xa4\xc3\xa4n oli parisen tusinaa harmonikkakoulua. Guido Deiro ei kuitenkaan pit\xc3\xa4nyt opetusty\xc3\xb6st\xc3\xa4. H\xc3\xa4nen opetusliiketoiminnastaan ei siten tullut suurta menestyst\xc3\xa4, ja harmonikkakoulut j\xc3\xa4iv\xc3\xa4t suhteellisen lyhytik\xc3\xa4isiksi._NEWLINE_Deiro jatkoi satunnaisia esiintymisi\xc3\xa4 vaudeville-n\xc3\xa4yt\xc3\xb6ksiss\xc3\xa4 ainakin vuoteen 1935 saakka. Toisen maailmansodan aiheuttaman lama-ajan j\xc3\xa4lkeen h\xc3\xa4n kuitenkin menetti lopullisesti harmonikkaliikkeens\xc3\xa4 ja varansa, ei v\xc3\xa4hiten ylellisen el\xc3\xa4m\xc3\xa4ntyylins\xc3\xa4 ja lev\xc3\xa4per\xc3\xa4isen rahank\xc3\xa4ytt\xc3\xb6ns\xc3\xa4 vuoksi. Guido Deiro masentui ja sairastui 1947. Vuotta ennen kuolemaansa h\xc3\xa4n sai hermoromahduksen, joka johtui liiasta ty\xc3\xb6st\xc3\xa4 ja uupumuksesta. Vain kuukautta ennen Deiron kuolemaa kes\xc3\xa4ll\xc3\xa4 1950 h\xc3\xa4nen kunniakseen ja auttamisekseen j\xc3\xa4rjestettiin konserttitapahtuma Los Angelesissa. Esiintyjin\xc3\xa4 olivat muun muassa h\xc3\xa4nen yst\xc3\xa4v\xc3\xa4ns\xc3\xa4 Anthony Galla-Rini, Ernie Felice Quartet, sek\xc3\xa4 Johnny Kiado ja Tito -kvartetti._NEWLINE_Guido Deiro kuoli syd\xc3\xa4men vajaatoimintaan hein\xc3\xa4kuussa 1950. H\xc3\xa4n kuoli l\xc3\xa4hes unohdettuna hoitolaitoksessa Kalifornian Loma Lindassa: hautajaisiin osallistui vain kuusi ihmist\xc3\xa4. H\xc3\xa4nen luonaan oli kuitenkin viimeisin\xc3\xa4 p\xc3\xa4ivin\xc3\xa4 kolme l\xc3\xa4heist\xc3\xa4 yst\xc3\xa4v\xc3\xa4\xc3\xa4: Anthony Galla-Rini, Syl Prior ja James Haney. Pietro-velik\xc3\xa4\xc3\xa4n ei p\xc3\xa4\xc3\xa4ssyt hautajaisiin, koska oli samaan aikaan pitk\xc3\xa4ll\xc3\xa4 laivamatkalla.\n_START_SECTION_\nS\xc3\xa4vellykset\n_START_PARAGRAPH_\nGuido Deiro s\xc3\xa4velsi noin viisikymment\xc3\xa4 julkaistua teosta: nelj\xc3\xa4toista marssia, kolmetoista valssia, nelj\xc3\xa4 polkkaa, nelj\xc3\xa4 foxtrotia, kolme tangoa, kolme ragia, kaksi masurkkaa, yhden katrillin ja yhden laajemman teoksen nimelt\xc3\xa4\xc3\xa4n Egypto Fantasia. Noin puolet teoksista julkaisi Biaggio Quattrociocche, joka oli Yhdysvaltojen ensimm\xc3\xa4isi\xc3\xa4 harmonikkas\xc3\xa4vellysten julkaisijoita, Steubenvillessa, Ohiossa. Deiro ei itse kirjoittanut yl\xc3\xb6s s\xc3\xa4vellyksi\xc3\xa4\xc3\xa4n: Biaggio Quattrociocchen mukaan Deirolle oli j\xc3\xa4rjestetty olosuhteet, joissa h\xc3\xa4n saattoi soitella vapaasti, ja kustantajan henkil\xc3\xb6kunta nuotinsi uudet julkaistavat s\xc3\xa4vellykset h\xc3\xa4nen soittonsa perusteella. H\xc3\xa4nell\xc3\xa4 on my\xc3\xb6s ainakin nelj\xc3\xa4 levytetty\xc3\xa4 omaa s\xc3\xa4vellyst\xc3\xa4, joita ei ole julkaistu nuottipainoksena._NEWLINE_Deiron s\xc3\xa4vellyksist\xc3\xa4 kenties suosituimpia olivat Deiro Rag, joka julkaistiin my\xc3\xb6s pianosovituksena vuonna 1913 sek\xc3\xa4 Broadway-musikaali Kismetin teema vuodelta 1911, joka julkaistiin vuonna 1920 Frank Henri Klickmannin sovituksena pianolle ja laulusolistille.\n_START_SECTION_\nLevytykset\n_START_PARAGRAPH_\nGuido Deiro levytti yhteens\xc3\xa4 112 sooloteosta vuosina 1911 - 1928. P\xc3\xa4\xc3\xa4osa levytyksist\xc3\xa4 on tehty Columbia-yhti\xc3\xb6lle, mink\xc3\xa4 lis\xc3\xa4ksi h\xc3\xa4n levytti jonkin verran my\xc3\xb6s Edison-yhti\xc3\xb6iden fonografisylintereille ja joitakin harvoja levytyksi\xc3\xa4 muun muassa Standard-, Daimond-, Climax-, Oxford-, Harmony-, Regal- ja Cameo-levymerkeille. Deiron levytykset olivat hyvin suosittuja, ja h\xc3\xa4n oli pitk\xc3\xa4\xc3\xa4n Columbia-yhti\xc3\xb6n Italian ja Amerikan \xc3\xa4\xc3\xa4nilevyluetteloiden hallitseva nimi. Esimerkiksi Columbian Italian markkinoille suunnatussa 70-sivuisessa luettelossa vuodelta 1916 Guido Deiron harmonikkalevytyksi\xc3\xa4 oli 37 kappaletta. H\xc3\xa4n s\xc3\xa4ilyi Columbian t\xc3\xa4rkeimp\xc3\xa4n\xc3\xa4 harmonikkataiteilijana 1920-luvun lopulle asti, jolloin p\xc3\xb6rssiromahdus ja lama romahduttivat levymarkkinat. Viimeiset levytyksens\xc3\xa4 h\xc3\xa4n teki Australiassa 1928.\n_START_SECTION_\nMerkitys\n_START_PARAGRAPH_\nPeter Muir on kuvannut Guido Deiron ja h\xc3\xa4nen veljens\xc3\xa4 Pietron merkityst\xc3\xa4 huomattavaksi eritoten pianoharmonikan tekemisess\xc3\xa4 suosituksi instrumentiksi 1900-luvun alun populaarikulttuurissa. Veljesten levytykset ja vaudeville-kiertueet olivat eritt\xc3\xa4in suosittuja, ja he olivat suhteellisen tunnettuja aikansa kuuluisuuksia. Jopa Pietro Frosini siirtyi k\xc3\xa4ytt\xc3\xa4m\xc3\xa4\xc3\xa4n pianoharmonikan n\xc3\xa4k\xc3\xb6ist\xc3\xa4 n\xc3\xa4pp\xc3\xa4imist\xc3\xb6\xc3\xa4 yst\xc3\xa4v\xc3\xa4ns\xc3\xa4 Guido Deiron vaikutuksesta, mik\xc3\xa4 kertoo pianosormioisen harmonikan asemasta Yhdysvalloissa tuohon aikaan._NEWLINE_Guido Deiron poika Guido Roberto Deiro lahjoitti is\xc3\xa4ns\xc3\xa4 merkitt\xc3\xa4v\xc3\xa4n j\xc3\xa4\xc3\xa4mist\xc3\xb6n City University of New Yorkin vapaalehdykk\xc3\xa4instrumenttien tutkimuskeskuksen kokoelmiin vuonna 2001. H\xc3\xa4nen k\xc3\xa4ytt\xc3\xa4mi\xc3\xa4\xc3\xa4n harmonikkoja on lahjoitettu Wisconsinin Superiorissa sijaitsevan A World of Accordions Museumin kokoelmiin.'